### อย. จับมือตำรวจ และ กทม. ปราบปรามการจำหน่ายน้ำกระท่อมที่ผสมยาอันตราย

 อย. ร่วมกับกองบังคับการปราบปรามการกระทำความผิดเกี่ยวกับการคุ้มครองผู้บริโภค (บก.ปคบ.) กองบังคับการตำรวจนครบาล (บชน.) และสำนักอนามัย กรุงเทพมหานคร วางแผนบูรณาการปราบปรามการจำหน่ายน้ำกระท่อมที่มีการผสมหรือขายพ่วงยาอันตรายในพื้นที่ กทม.

สำนักงานคณะกรรมการอาหารและยา (อย.) โดยนายแพทย์วิทิต สฤษฎีชัยกุล รองเลขาธิการคณะกรรมการอาหารและยา ร่วมกับ 3 หน่วยงาน ได้แก่ กองบังคับการปราบปรามการกระทำความผิดเกี่ยวกับการคุ้มครองผู้บริโภค (บก.ปคบ.) โดย พ.ต.อ.ชัฏฐ นากแก้ว รองผู้บังคับการ กองบังคับการตำรวจนครบาล โดย พ.ต.อ.ธีระชัย เด็ดขาด รอง บกน.9 และสำนักอนามัย กรุงเทพมหานคร โดยนายแพทย์ธนัช พจน์พิสุทธิพงศ์ ผู้อำนวยการสำนักป้องกันและบำบัดการติดยาเสพติด ได้หารือเพื่อวางแผนการปราบปรามแหล่งจำหน่ายน้ำกระท่อมที่ผสมหรือขายพ่วงยาอันตรายในเขตกรุงเทพมหานคร โดย**นายแพทย์วิทิต สฤษฎีชัยกุล รองเลขาธิการคณะกรรมการอาหารและยา** เปิดเผยว่า ปัจจุบันในพื้นที่กรุงเทพมหานครพบมีการนำยาน้ำแก้แพ้แก้ไอไปผสมสูตร 4x100 หรือผสมน้ำกระท่อมขายในแหล่งชุมชนจำนวนมาก และในช่วง 2 ปีที่ผ่านมา อย. ได้ตรวจพบการลักลอบผลิตและขายยาอันตรายที่นำไปผสมสูตร 4x100 เพิ่มขึ้นอย่างต่อเนื่อง ด้วยเหตุนี้ อย. จึงบูรณาการหน่วยงานที่เกี่ยวข้องวางแผนการปราบปรามการจำหน่ายน้ำกระท่อมที่มีการผสมหรือขายพ่วงยาอันตรายในเขตกรุงเทพมหานคร ทั้งนี้ที่ประชุมมีมติร่วมกัน โดยได้กำหนดแผนปฏิบัติการเป็น 3 ระยะ ได้แก่ การเร่งปราบ การขยายผล และการดำเนินการต่อเนื่อง และให้ อย. เป็นศูนย์ประสานการดำเนินการในครั้งนี้

**รองเลขาธิการฯ อย.** กล่าวเพิ่มเติมว่า อย. ขอขอบคุณหน่วยงานทั้งสามที่ให้ความร่วมมือเป็นอย่างดีในการป้องกันปัญหาสังคมจากการนำยาอันตรายไปใช้ผสมในน้ำกระท่อมและจำหน่ายให้แก่ประชาชน และหากผู้บริโภคพบสถานที่จำหน่ายน้ำกระท่อมที่ขายพ่วงยาน้ำแก้แพ้แก้ไอหรือยาอันตราย สามารถแจ้งเบาะแสได้ที่ 02 590 7405, 02 590 7325 หรืออีเมล์ : QA@fda.moph.go.th ทั้งนี้ เพื่อ อย. จะได้ตรวจสอบและดำเนินการตามกฎหมายต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 วันที่เผยแพร่ข่าว 10 ตุลาคม 2567 / ข่าวแจก 14 ปีงบประมาณ พ.ศ. 2567